b'\n_START_ARTICLE_\nCrta\xc4\x87i papir\n_START_PARAGRAPH_\nCrta\xc4\x87i papir je bezdrvan, bijeljen, dobro keljen, gladak, visoka opaciteta (slabe prozirnosti). Crta\xc4\x87i papir i karton izra\xc4\x91eni su od drvne celuloze i otpadnog tekstilnog materijala. Samo \xc5\xa1kolski crta\xc4\x87i papiri imaju primjese drvenja\xc4\x8de. Dobro su keljeni, vrlo otporni na brisanje, neznatne su glatko\xc4\x87e, a neki tehni\xc4\x8dki papiri i papiri za umjetni\xc4\x8dke slike mogu imati vrlo zrnatu povr\xc5\xa1inu. Razlikuje se papir za crtanje ugljenom, kredom, akvarelom, temperom i uljem, crta\xc4\x87i papir za \xc5\xa1kolsku upotrebu i za crtanje perom. U tehni\xc4\x8dke svrhe upotrebljava se crta\xc4\x87i papir za radioni\xc4\x8dke nacrte, prozirni ili transparentni crta\xc4\x87i papir, naravni paus papir, uljni paus pair i paus platno.\n_START_SECTION_\nGrafi\xc4\x8dki papir\n_START_PARAGRAPH_\nMe\xc4\x91u grafi\xc4\x8dkim papirima razlikuju se papiri za pisanje, za crtanje i za tisak. Izme\xc4\x91u prvih dviju vrsta nema ve\xc4\x87e razlike u na\xc4\x8dinu proizvodnje i svojstvima. Od papira za pisanje posebno se tra\xc5\xbei da su prikladni za pisanje tintom, to jest da se tinta ne razlijeva. To svojstvo, koje je danas sve manje va\xc5\xbeno, posti\xc5\xbee se dodavanjem keljiva, u prvom redu prirodnih smola, u papirnu masu prilikom proizvodnje. Najve\xc4\x87i dio proizvedenog papira slu\xc5\xbei kao tiskovni papir (papir za tisak). Pri tom se razlikuje tisak teksta (knjige, novine, \xc4\x8dasopisi) od tiska ilustracija (plakati, prospekti, reprodukcije), pa se prema tome u tiskarstvu upotrebljava mnogo razli\xc4\x8ditih vrsta papira. Tako se za knjige luksuznih izdanja primjenjuje vrlo kvalitatan bezdrvni papir, koji za ilustracije mora biti jo\xc5\xa1 posebno gladak i zatvorenih pora. S druge strane, novinski papir (roto papir) i papir za jeftine \xc4\x8dasopise sadr\xc5\xbei i do 90% drvenja\xc4\x8de, a \xc4\x8desto i mnogo tvari dobivenih preradom starog papira.\n_START_SECTION_\nPodjela papira\n_START_PARAGRAPH_\nStolje\xc4\x87ima se papir izra\xc4\x91ivao uglavnom na isti na\xc4\x8din i njegovo tradicionalno podru\xc4\x8dje upotrebe nije se mnogo pro\xc5\xa1irivalo. Me\xc4\x91utim, naglim razvojem industrijske proizvodnje i na\xc4\x8dina \xc5\xbeivota i rada u zadnje vrijeme veoma se pove\xc4\x87ala proizvodnja papira i pro\xc5\xa1irila podru\xc4\x8dja njegove primjene. Proizvodi industrije papira danas su vrlo mnogobrojni i raznoliki te se mogu klasificirati prema razli\xc4\x8ditim kriterijima, na primjer prema sirovinama od kojih je papir proizveden, gramaturi, doradi i glatko\xc4\x87i povr\xc5\xa1ine, i tako dalje. Papiri mogu biti neobojeni, bijeli ili obojeni, prozirni, djelomi\xc4\x8dno prozirni ili potpuno neprozirni, naj\xc4\x8de\xc5\xa1\xc4\x87e su jednoslojni, razli\xc4\x8ditih debljina, ali se proizvode i vi\xc5\xa1eslojni papiri, kartoni i ljepenke.\n_START_SECTION_\nPrema upotrijebljenim sirovinama\n_START_PARAGRAPH_\nPrema upotrijebljenim sirovinama razlikuje se vi\xc5\xa1e vrsta papira. Skoro sve uobi\xc4\x8dajene vrste papira u naj\xc5\xa1iroj upotrebi prete\xc5\xbeno su gra\xc4\x91ene od drvne celuloze, dakle od celuloze dobivene preradom drvne mase. Rje\xc4\x91e se upotrebljavaju papiri od celuloze biljaka koje ina\xc4\x8de slu\xc5\xbee za dobivanje tekstilnih vlakana. Danas sve vi\xc5\xa1e raste potra\xc5\xbenja za primjenu papira od sintetskih polimernih vlakana i anorganskih vlakana (staklenih i drugih).\n_START_SECTION_\nS obzirom na kvalitetu\n_START_PARAGRAPH_\nS obzirom na kvalitetu najvi\xc5\xa1e je od svih celuloznih papira cijenjen takozvani bezdrvni papir. To je papir proizveden od \xc4\x8diste bijeljene ili nebijeljene celuloze bez primjesa drvenja\xc4\x8de. Svi ostali papiri proizvedeni od celuloze s primjesom drvenja\xc4\x8de jesu srednjefini papiri. Takvi su papiri zbog prisutnog lignina slabije kvalitete, a mnogi s vremenom po\xc5\xbeute i postaju krti. Mnogi omotni papiri i kartoni osim celuloze i drvenja\xc4\x8de sadr\xc5\xbee i polucelulozu te papir\xc5\xa1tinu dobivenu preradom otpadnog i starog papira. Najlo\xc5\xa1ije je kvalitete sme\xc4\x91a ljepenka, koja se uglavnom proizvodi samo od starog papira i sadr\xc5\xbei mnogo drvenja\xc4\x8de.\n_START_SECTION_\nKartoni\n_START_PARAGRAPH_\nKartoni su kru\xc4\x87i i \xc4\x8dvr\xc5\xa1\xc4\x87i od papira, mogu biti razli\xc4\x8dito povr\xc5\xa1inski obra\xc4\x91eni i sastoje se od jednog ili vi\xc5\xa1e slojeva (dupleks karton, tripleks karton). U vi\xc5\xa1eslojnim kartonima pojedini se slojevi proizvode od razli\xc4\x8ditih sirovina i razli\xc4\x8ditih su svojstava. Sloj koji \xc4\x87e prilikom upotrebe kartona slu\xc5\xbeiti kao vanjski ili gornji sloj obi\xc4\x8dno je gladak, svjetliji i izra\xc4\x91en od kvalitetnije sirovine. Kartoni se veoma mnogo primjenjuju za pakiranje (ambala\xc5\xbeni materijal), rje\xc4\x91e za pisanje ili za tisak.\n_START_SECTION_\nLjepenka\n_START_PARAGRAPH_\nLjepenka je deblja i ve\xc4\x87e povr\xc5\xa1inske mase od kartona. \xc4\x8cvrsta granica izme\xc4\x91u kartona i ljepenke nije odre\xc4\x91ena, no naj\xc4\x8de\xc5\xa1\xc4\x87e se ljepenkom nazivaju proizvodi s gramaturom ve\xc4\x87om od 600 g/m\xc2\xb2. Ponekad se, me\xc4\x91utim, dora\xc4\x91eni proizvodi od kvalitetnijih sirovina nazivaju kartonima bez obzira na ve\xc4\x87u gramaturu i debljinu. Prema upotrijebljenim sirovinama razlikuju se bijela i sme\xc4\x91a ljepenka, koje se izra\xc4\x91uju od bijele ili sme\xc4\x91e drvenja\xc4\x8de bez dodataka, zatim siva ljepenka (nekeljena) od mije\xc5\xa1anih papirnih otpadaka, mije\xc5\xa1ana ljepenka od mije\xc5\xa1anog starog papira i \xc5\xbeute slamne celuloze i slamna ljepenka samo od \xc5\xbeute slamne celuloze. Povr\xc5\xa1ina ljepenke mo\xc5\xbee biti dora\xc4\x91ena keljenjem, impregniranjem i sli\xc4\x8dno.\n_START_SECTION_\nPrema doradi i obradi povr\xc5\xa1ina\n_START_PARAGRAPH_\nZa mnoga je podru\xc4\x8dja upotrebe papira bitan na\xc4\x8din njegove dorade i obrade povr\xc5\xa1ine. Po izlasku iz papirnog stroja na papirnu se traku mogu po potrebi nanositi razli\xc4\x8dita sredstva koja papiru daju posebna svojstva. Prema tome se razlikuju papiri s neobra\xc4\x91enom povr\xc5\xa1inom, povr\xc5\xa1inski keljeni papiri, papiri s pokrivenom povr\xc5\xa1inom (na primjer \xc5\xa1krobom, umjetnim smolama, pigmentima, plasti\xc4\x8dnim masama (kao \xc5\xa1to je polietilen i tako dalje), impregnirani papiri (na primjer vo\xc5\xa1tani papir) i tako dalje.\n_START_SECTION_\nPrema glatko\xc4\x87i povr\xc5\xa1ine\n_START_PARAGRAPH_\nPapiri se razlikuju i prema glatko\xc4\x87i svoje povr\xc5\xa1ine. Ve\xc4\x87ina papira prolazi kroz strojni kalander jo\xc5\xa1 u sklopu papirnog stroja, pa se po glatko\xc4\x87i povr\xc5\xa1ine ocjenjuju kao strojnoglatki papir. Mnogo ve\xc4\x87a glatko\xc4\x87a povr\xc5\xa1ine papira posti\xc5\xbee se satiniranjem, to jest obradom na superkalanderu. I pri satiniranju postoji gradacija, pa se tako razlikuju zagasito (mat) satinirani, polusatinirani i o\xc5\xa1tro (sjajno) satinirani papiri. Ponekad se proizvode papiri s neravnom povr\xc5\xa1inom. To mogu biti profilirani i gravirani papiri, zatim papiri s naboranom povr\xc5\xa1inom i sli\xc4\x8dno.\n_START_SECTION_\nPrema namjeni i podru\xc4\x8dju upotrebe\n_START_PARAGRAPH_\nNavedeni na\xc4\x8dini razlikovanja i razvrstavanja razli\xc4\x8ditih vrsta papira, kartona i ljepenki skupno se odrazuju u njihovoj podjeli prema namjeni i podru\xc4\x8dju upotrebe. Prema tom se kriteriju mnogobrojni proizvodi industrije papira mogu svrstati u 4 velike grupe: grafi\xc4\x8dki papiri, omotni papiri, kartoni i ljepenke, sanitarni papiri i tehni\xc4\x8dki (i specijalni) papiri.\n_START_SECTION_\nGrafi\xc4\x8dki papir\n_START_PARAGRAPH_\nMe\xc4\x91u grafi\xc4\x8dkim papirima razlikuju se papiri za pisanje, za crtanje i za tisak. Izme\xc4\x91u prvih dviju vrsta nema ve\xc4\x87e razlike u na\xc4\x8dinu proizvodnje i svojstvima. Od papira za pisanje posebno se tra\xc5\xbei da su prikladni za pisanje tintom, to jest da se tinta ne razlijeva. To svojstvo, koje je danas sve manje va\xc5\xbeno, posti\xc5\xbee se dodavanjem keljiva, u prvom redu prirodnih smola, u papirnu masu prilikom proizvodnje. _NEWLINE_Najve\xc4\x87i dio proizvedenog papira slu\xc5\xbei kao tiskovni papir (papir za tisak). Pri tom se razlikuje tisak teksta (knjige, novine, \xc4\x8dasopisi) od tiska ilustracija (plakati, prospekti, reprodukcije), pa se prema tome u tiskarstvu upotrebljava mnogo razli\xc4\x8ditih vrsta papira. Tako se za knjige luksuznih izdanja primjenjuje vrlo kvalitatan bezdrvni papir, koji za ilustracije mora biti jo\xc5\xa1 posebno gladak i zatvorenih pora. S druge strane, novinski papir (roto papir) i papir za jeftine \xc4\x8dasopise sadr\xc5\xbei i do 90% drvenja\xc4\x8de, a \xc4\x8desto i mnogo tvari dobivenih preradom starog papira.\n_START_SECTION_\nOmotni papir\n_START_PARAGRAPH_\nOmotni papiri, kartoni i ljepenke proizvode se uglavnom od starog papira (u prosjeku stari papir \xc4\x8dini oko 80% sirovine), ali i od poluceluloze, sulfitne i sulfatne celuloze. Od omotnih se papira tra\xc5\xbei velika \xc4\x8dvrsto\xc4\x87a na kidanje, otpornost prema savijanju, dobra rastezljivost i neprobojnost. Kao materijal za pakiranje (ambala\xc5\xbeu), papir se upotrebljava vi\xc5\xa1e od bilo kojeg drugog konkurentnog materijala.\n_START_SECTION_\nSanitarni papir\n_START_PARAGRAPH_\nIako je udjel sanitarnih papira u ukupnoj proizvodnji industrije papira relativno malen, njihova se upotreba posljednjih godina mnogo pove\xc4\x87ala. Osim toaletnog papira, proizvode se danas i mnoge vrste sanitarnog papira, koje kao materijal u razli\xc4\x8ditim podru\xc4\x8djima primjene potiskuju tekstil (papirnati ru\xc4\x8dnici, maramice, ubrusi, stolnjaci, krevetne presvlake u bolnicama).\n_START_SECTION_\nTehni\xc4\x8dki i specijalni papir\n_START_PARAGRAPH_\nU upotrebi je mno\xc5\xa1tvo tehni\xc4\x8dkih i specijalnih papira najrazli\xc4\x8ditijih svojstava i namjena. U takve se papire ubrajaju filtarski papiri, kondenzatorski papiri, papiri za izolaciju i oblaganje kabela, za izradu etiketa, tapeta, dekoracija, papiri za precrtavanje i kopiranje, sirovi fotografski papiri, indikatorski i cigaretni papiri, i tako dalje.'